CPF ช่วยเหลือผู้ประสบภัยจากพายุโซนร้อนปาบึก
CPF ช่วยเหลือผู้ประสบภัยจากพายุโซนร้อนปาบึก
9 ม.ค. 2562

บริษัท เจริญโภคภัณฑ์อาหาร จำกัด (มหาชน) หรือ CPF ระดมกำลังจิตอาสาเร่งช่วยเหลือมอบผลิตภัณฑ์อาหาร น้ำดื่ม ไข่ไก่สด และเปิดสำนักงานเป็นศูนย์พักพิง เพื่อบรรเทาความเดือดร้อนแก่ผู้ประสบภัยจากพายุโซนร้อน “ปาบึก” ในหลายจังหวัดภาคใต้
นายณัฐวุฒิ มัดดี ผู้แทนซีพีเอฟ เปิดเผยว่า บริษัทตระหนักดีถึงความเดือดร้อนของประชาชนในพื้นที่ภาคใต้ที่ได้รับผลกระทบจากอิทธิพลของพายุโซนร้อนดังกล่าว โดยเบื้องต้นได้ประสานงานอย่างเร่งด่วนกับกองทัพเรือ เพื่อมอบไข่ไก่จำนวน 50,000 ฟอง เพื่อนำไปมอบให้กับหน่วยงานที่ให้ความช่วยเหลือในพื้นที่ ซึ่งกองทัพเรือจะลำเลียงไข่ไก่ตลอดจนข้าวสารอาหารแห้งที่ได้รับบริจาคจากหน่วยงานต่างๆ ด้วยเรือรบหลวงจักรีนฤเบศร จาก อ.สัตหีบ จ.ชลบุรี สู่พื้นที่ต่างๆที่ได้รับความเดือดร้อน
ขณะเดียวกัน ชาว CPF จิตอาสาในพื้นที่ภาคใต้ได้มอบน้ำดื่ม ข้าวสาร และอาหารแห้ง ผ่านศูนย์พักพิงวัดศาลาหลวง อ.ระโนด จ.สงขลา นอกจากนี้ ซีพีเอฟยังเปิดสำนักงานของฟาร์มปากพนัง 1 อ.ปากพนัง จ.นครศรีธรรมราช และฟาร์มธนโชติ อ.ระโนด จ.สงขลา เป็นศูนย์พักพิงและให้ความช่วยเหลือแก่ชาวชุมชนใกล้เคียงที่ได้รับผลกระทบจากพายุโซนร้อนปาบึก ปัจจุบันมีผู้เข้าพักพิงชั่วคราวทั้ง 2 แห่งแล้วกว่า 70 คน โดยบริษัทช่วยเหลือทั้งน้ำดื่มและอาหาร